Superkjendiser kåret til verste skuespillere
Hollywood-veteran Sylvester Stallone (77) og kollega Megan Fox (37) vant fryktede Razzie Awards. De to stakk nemlig av med prisen for verste skuespillere, skriver CNN. Mens Megan Fox vant prisen både for verste kvinnelige skuespiller og verste kvinnelige birolle, nøyde Sylvester Stallone seg med å kuppe prisen som verste mannlige birolle. Faren til Angelina Jolie, Jon Voight (85), ble kåret til verste mannlige hovedrolle under utdelingen lørdag 9. mars. Han kan imidlertid trøste seg med at han har en Oscar for beste mannlige hovedrolle fra 1978. Men ingen slo «Winnie the Pooh: Blood and Honey 2». Den omstridte skrekkfilmoppfølgeren vant flest priser av alle under den årlige Razzie-utdelingen som premierer det filmbransjen mener er årets verste filmer. Sistnevnte film viser Ole Brumm og Nasse Nøff som voldelige slaktere.  Razzie-prisene deles ut dagen før Oscar-utdelingen for å sette søkelys på det organisasjonen mener er de dårligste prestasjonene innen film fra det foregående året.  Prisene er imidlertid omstridte, og arrangørene har tidligere måttet beklage noen av sine nominasjoner – som da de i fjor nominerte den gang tolvårige Ryan Kiera Armstrong til pris. Få skuespillere som vinner Razzie stiller opp for å motta prisen, men i 2010 dukket Sandra Bullock sprekt nok opp under utdelingen. Det året vant Bullock en Oscar for beste kvinnelige hovedrolle for «The Blind Side», samtidig som hun fikk en Razzie for verste kvinnelige hovedrolleinnehaver for komedien «All About Steve». Hun tok da med seg en trillevogn lastet med DVD-er av komedien der hun spilte mot den Oscar-nominerte skuespilleren og regissøren Bradley Cooper. I sin humoristiske takketale oppfordret Bullock Razzie-velgerne til å faktisk se filmen og hevdet at den egentlig ikke var så ille. Årets Razzie-vinnere: RETTELSE: I en tidligere versjon av denne artikkelen omtalte VG skuespiller og regissør Bradley Cooper som Oscar-vinner. Dette er feil, Cooper har kun vært nominert flere ganger. Feilen ble rettet søndag 10. mars 2024 kl. 12.01 Se video: Sylvester Stallone  til VG: Trodde karrieren var over
Sylvester Stallone og Megan Fox har vunnet Razzie-pris. Razzie Awards kårer dårlige prestasjoner innen film før Oscar-utdelingen. Årets utdeling fant sted 9. mars. Stallone vant for verste mannlige birolle, mens Fox fikk to priser og ble kåret til verste kvinnelige hovedrolle og birolle. Flest priser fikk skrekkfilmen «Winnie the Pooh: Blood and Honey».